《古风三首》
清代·赵俞

弧矢用威敌，还为奸宄利。苍姬六典书，莽新实阶厉。

国息既薮六，况乃肉刑议。后圣师前古，专在行仁义。

本同末则殊，沿革随时世。孟轲今复起，亦不讲井地。

未闻书契作，仍可结绳治。圣人大法天，亦行所无事。

鸿纤列万品，一一自禀赋。削觚使就规，涅缟忽失素。

变本乃为奇，矜新众所骛。人于大块中，果蓏一虫蠹。

吾欲追淳朴，各各安其故。因物付物间，斯理则已具。

斯螽夏切股，翰音晨引吭。彼岂能自主，时至乃翕张。

测天凭仪器，俄已易躔次。测晷以刻漏，时亦乖启闭。

夫岂圣人作，而顾谢物智。任人斯有为，任天故不二。

作者简介：（1635—1713）江南嘉定人，字文饶，号蒙泉。少时即有才名，至二十七岁始成诸生。康熙二十七年进士。旋因事被诬入狱。后得恢复进士身分。三十七年，任山东定陶知县。在官开渠、筑堤、植树，善政甚多。以年老辞官。有《绀寒亭诗文集》。